[Foto’s] Tuks-studente bewys hul eenheidDie groep Tuks-studente bid saam op kampus Foto: Daniella van Heerden, eNuus (via Facebook) Studente aan die Universiteit van Pretoria (UP) het Dinsdag saam gebid en ŉ veldtog op sosiale media van stapel gestuur onder die hutssleutel, “Colourblind”, ná betogings vandeesweek klasse ontwrig het. “Studente het besluit hulle is nou moeg daarvoor dat lesings gekanselleer moet word weens ŉ handjievol radikale studente wat dít, wat veronderstel was om ŉ gesprek te wees oor die universiteit se taalbeleid, in ŉ gewelddadige rasse-uitbarsting laat ontaard het,” het ŉ groep studente op ŉ Facebook-groep, genaamd #Colourblind, geskryf. “Om dit teen te staan, en die aandag daarop te vestig dat talle studente van hierdie wonderlike instansie, en ook baie studente van hierdie wonderlike land, billike en geïntegreerde studies ondersteun, verwyder van die rasse-paradigmas en militante agendas, is ŉ vreedsame betoging teen enige vorm van rassisme op die been gebring.” Volgens die Facebook-groep word alle studente aangemoedig om foto’s te neem van hulself saam met ŉ persoon van ŉ ander ras te neem en dit as ŉ swart-en-wit-foto op sosiale media te deel met die hutssleutel, #ColourBlind. Die Facebook-groep is Maandag gestig en het reeds byna 2 000 lede. Intussen het die Facebook-blad, South Afri-CAN, foto’s van die eNuus-verslaggewer Daniella van Heerden gedeel waar studente by Tuks ŉ groep begin het om vrede te bevorder tussen verskillende rasse en gelowe. Volgens die Facebook-plasing het die studente hande vasgehou en in Afrikaans, Engels en isiZulu liedere gesing. “Die groep is begin om te bewys dat geweld nie die antwoord is nie en dat die groep nou reeds groter is as die huidige gewelddadige politieke groepe op die kampus,” lui die plasing. Maroela Media het vroeër berig ŉ student aan Tuks het besluit om ŉ “kampus-gebedstaptog” te begin omdat hy glo dat God is in beheer van dié kampus. Lees meer.